DECRETO 159/2011, do 21 de xullo, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de acondicionamento da conexión das estradas AC-552, AC-551 e DP-0394, no concello de Arteixo (clave AC/11/049.01).
Consellería de Medio Ambiente, Territorio e Infraestruturas — III. Outras disposicións — 03/08/2011

Con data do 11 de xullo de 2011 a Dirección Xeral de Infraestruturas resolveu aprobar o proxecto do trazado do acondicionamento da conexión das estradas AC-552, AC-551 e DP-0394, no concello de Arteixo (clave AC/11/049.01).
Este proxecto desenvolve o proxecto de trazado da obra de actuacións no ámbito metropolitano da Coruña, duplicación da calzada AC-551 Sabón – AG-55 e reordenación da rotonda de Sabón, sometido a información pública e aprobado definitivamente por Resolución do 5 de xullo de 2011, da directora xeral de Infraestruturas, onde se adopta a solución dunha rotonda elevada de 28 metros de raio exterior, mantendo a rotonda actual e encaixando a nova dentro da zona axardinada da rotonda existente.
O obxecto do presente proxecto é dar unha solución á conxestión de vehículos nas estradas que dan acceso á zona industrial de Arteixo, optando por unha solución máis vantaxosa e con menor incidencia no tráfico existente, durante a execución das obras. Proxéctase a reordenación da rotonda de Sabón, mediante a execución dunha rotonda a nivel superior (mantendo a rotonda actual), á cal unicamente estarán conectadas as estradas AC-551, a DP-0394 e a AC-552 do lado de Vilarrodís (dirección A Coruña), mediante ramais de acceso. Na AC-551 manterase o trazado actual, desdobrándose esta, que pasa a ter dous carrís por sentido.
A xustificación da urxencia de ocupación dos bens e dereitos precisos para a execución desta actuación vén motivada pola grande actividade do parque empresarial de Sabón, a construción do porto exterior da Coruña e o futuro parque de actividades económicas de Arteixo (ACTECA). Isto orixinou a necesidade de ampliación da capacidade de tráfico das vías existentes, ademais da construción de novas vías, para dar acceso ao porto exterior da Coruña e ao parque ACTECA.
A competencia para efectuar a declaración de urxente ocupación tena atribuída a Xunta de Galicia en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación ao departamento competente, actualmente a Consellería de Medio Ambiente, Territorio e Infraestruturas.
En virtude de todo o exposto, e en aplicación do artigo 28.2 do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta do conselleiro de Medio Ambiente, Territorio e Infraestruturas, e logo da deliberación do Consello da Xunta na súa reunión do día vinte e un de dous mil once,
Artigo único. Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído, así como en calquera das modificacións que sexa necesario realizar para a súa execución, para os efectos de expropiación do proxecto de acondicionamento da conexión das estradas AC-552, AC-551 e DP-0394, no concello de Arteixo (clave AC/11/049.01).
Santiago de Compostela, vinte e un de xullo de dous mil once.